ddrg/super_eurlex huggingface dataset:
KIRJALLINEN KYSYMYS E-2569/02 esittäjä(t): Robert Evans (PSE) komissiolle. Ihmisoikeudet Myanmarissa.



Virallinen lehti nro 011 E , 15/01/2004 s. 0005 - 0005



KIRJALLINEN KYSYMYS E-2569/02 esittäjä(t): Robert Evans (PSE) komissiolle (16. syyskuuta 2002) Aihe: Ihmisoikeudet Myanmarissa Onko komissio tietoinen huhuista, joiden mukaan hallituksen joukkojen väitetään rikkovan ihmisoikeuksia Myanmarissa? Lontoolaiset äänestäjät ovat ottaneet minuun yhteyttä ja antaneet yksityiskohtaisia tietoja helmikuussa 2002 Kun Hingin kaupunkiin kuuluvassa Saai Khaaossa ja toukokuussa 2002 Mukwan kylässä tapahtuneista raiskauksista, pahoinpitelyistä ja murhista. Molemmissa tapauksissa syyllisiksi väitetään burmalaisia jalkaväkijoukkoja. Onko komissiolla tietoa näistä tapahtumista ja yleensäkin Myanmarin ihmisoikeustilanteesta? Christopher Pattenin komission puolesta antama vastaus (8. lokakuuta 2002) Komissio on tietoinen ihmisoikeusrikkomuksista, joihin hallituksen joukkojen väitetään syyllistyneen Myanmarissa, ja on useaan otteeseen ilmaissut huolensa maan ihmisoikeustilanteesta, erityisesti etnisten vähemmistöjen asuttamilla alueilla. Vieraillessaan hiljattain Myanmarissa EU:n puheenjohtajatroikka ilmaisi toistamiseen huolensa maan hallitukselle. Komissio saa jatkuvasti eri ihmisoikeusjärjestöjen samoin kuin YK:n ihmisoikeustoimikunnan erityislähettilään julkaisemia raportteja Myanmarin ihmisoikeustilanteesta. Väitteiden mukaan Shanin osavaltiossa tehtyjen ihmisoikeusrikkomusten osalta komissio on tutustunut tarkkaan Shanin naisverkoston (Shan Women's Actions Network) ja Shanin ihmisoikeussäätiön (Shan Human Rights Foundation) hiljattain julkaisemaan raporttiin Licence to Rape (Lupa raiskata) ja pyytänyt Bangkokissa sijaitsevaa lähetystöään tekemään asiaa koskevia lisäselvityksiä.
KIRJALLINEN KYSYMYS E-2443/02 esittäjä(t): Marco Cappato (NI) komissiolle. Contraloría de la Repúblican raportti Plan Colombiasta.



Virallinen lehti nro 268 E , 07/11/2003 s. 0007 - 0008



KIRJALLINEN KYSYMYS E-2443/02 esittäjä(t): Marco Cappato (NI) komissiolle (28. elokuuta 2002) Aihe: Contraloría de la Repúblican raportti Plan Colombiasta Contraloría de la República colombiana (Kolumbian valtiontalouden tarkastusvirasto) kirjoittaa kolmannessa Plan Colombian arviointiraportissaan, - että huumausaineiden vastaisen Plan Colombian hallinnoinnissa on epäselvyyksiä - että voimakeinoin ei ole onnistuttu pääsemään eroon huumekauppiaista, vaan tällä hetkellä laiton viljelyalue on edelleen 163 tuhatta hehtaaria koko maassa, ja että viljelmiä syntyy enemmän kuin niitä tuhotaan, ottaen huomioon, että vuosina 20002002 tuhottiin polttamalla 152 tuhatta hehtaaria ja tästä huolimatta kokapensas on tuotu jo niillekin alueille, joilla tähän asti on viljelty kahvia - että Plan Colombia ei ole tyydyttävä ympäristövaikutuksia ajatellen. Euroopan unioni osallistuu tämän suunnitelman rahoittamiseen 31 miljoonalla dollarilla. - Aikooko komissio ryhtyä toimiin yhteistyön lopettamiseksi Kolumbian huumeidentorjuntaohjelman kanssa? - Jos ei aio, mitä uudistuksia se ehdottaa sen välttämiseksi, että eurooppalaisten veronmaksajien rahoja tuhlataan vielä lisää? Christopher Pattenin komission puolesta antama vastaus (20. syyskuuta 2002) Euroopan unioni tukee Kolumbian hallitusta maata vaivaavien väkivaltaisuuksien lopettamiseksi, mutta ei osallistu niin kutsuttuun Plan Colombiaan. Unionilla on oma tukipakettinsa, jonka se julkisti Bogotássa 24. lokakuuta 2000. Kolumbian rauhanprosessin tukiryhmän kolmannessa kokouksessa, joka pidettiin 30. huhtikuuta 2001 Brysselissä, ulkosuhteista vastaava komission jäsen vahvisti Euroopan yhteisön osuuden olevan 140 miljoonaa euroa (105 miljoonaa euroa ohjelmoitavana apuna ja 35 miljoonaa euroa ohjelmoimattomana apuna). Kuten komission maakohtaisessa strategia-asiakirjassa(1) todetaan, yhteisön apu keskittyy seuraaviin aloihin: - tuki kolumbialaisille rauhaa edistäville toimille; - konfliktin syihin ja seurauksiin keskitetty apu; - humanitaarinen apu konfliktin uhreille. Sen suhteen, pidetäänkö unionin apu erillään Plan Colombiasta, komissio haluaa toistaa kantansa: Kolumbian hallitus tietää hyvin, että unioni suhtautuu varauksella Plan Colombian joihinkin puoliin eikä komissiolla ole aikomusta apupakettinsa puitteissa osallistua mihinkään sotilaallisia ulottuvuuksia omaavaan hankkeeseen. (1) Saatavilla osoitteessa: http://europa.eu.int/comm/external_relations/colombia/csp/index.htm.
KIRJALLINEN KYSYMYS E-3495/02 esittäjä(t): Camilo Nogueira Román (Verts/ALE) komissiolle. Golf-kentän rakentaminen O Groveen (Galicia), Natura-verkostoon kuuluvalle alueelle.



Virallinen lehti nro 268 E , 07/11/2003 s. 0038 - 0039



KIRJALLINEN KYSYMYS E-3495/02 esittäjä(t): Camilo Nogueira Román (Verts/ALE) komissiolle (10. joulukuuta 2002) Aihe: Golf-kentän rakentaminen O Groveen (Galicia), Natura-verkostoon kuuluvalle alueelle Golf-kentän rakentaminen Galiciassa sijaitseva Sirandela-vuoren (O Grove) laitamille saattaa aiheuttaa vakavia ympäristöhaittoja. Useat kyseisellä vuoristoalueella elävät eläin- ja kasvilajit kuuluvat Natura 2000 -ohjelman mukaisesti suojeltaviin lajeihin. Tulevan golf-kentän rakentamisessa ei kunnioiteta alueen luonnon monimuotoisuutta eikä oteta huomioon O Vao -alueen hiekkakannaksen eikä myöskään Umia-Groven hiekka-alueen olemassaoloa eikä sitä, että kyseisestä hankkeesta voi koitua näille alueille suuria ympäristövahinkoja. Onko komissio aikonut pyytää Galician aluehallitukselta ja Espanjan ympäristöministeriöltä tarvittavia tietoja tämän hankkeen vaikutuksia koskevan kysymyksen selvittämiseksi? Rahoitetaanko tämä hanke yhteisön varoista? Margot Wallströmin komission puolesta antama vastaus (27. tammikuuta 2003) Parlamentin jäsen on ilmaissut huolensa Galiciassa sijaitsevaan O'Groveen rakennettavaa uutta golfkenttää koskevan hankkeen toteuttamisesta. Parlamentin jäsenen antamien tietojen mukaan golfkenttä rakennetaan Sirandela-vuoren lähelle. Näiden tietojen perusteella ei ole voitu määrittää golfkentän tarkkaa sijaintia, mutta vaikuttaa siltä, että hanketta oltaisiin toteuttamassa Natura 2000 -alueen Complexo Ons-O Grove (ES1140004) lähelle vaikkakin sen ulkopuolelle. Golfkenttien rakentaminen ei sisälly tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY(1) muuttamisesta 27. kesäkuuta 1985 annetun neuvoston direktiivin 97/11/EY(2) liitteeseen I tai II. Käytettävissä olevien tietojen perusteella ei voida osoittaa, että golfkentän rakennushanke vaikuttaisi huomattavasti Natura 2000 -alueeseen. Luontotyyppien sekä luonnonvaraisen eläimistön ja kasviston suojelemisesta 21. toukokuuta 1992 annetun neuvoston direktiivin 92/43/ETY(3) 6 artiklan säännöksiä on sovellettava vain siinä tapauksessä, että hankkeella olisi huomattavia vaikutuksia Natura 2000 -alueeseen Mitä tulee mahdollisen yhteisön rahoituksen hakemiseen Euroopan aluekehitysrahastosta, komissiolla ei ole mitään tietoa jäsenvaltioiden valitsemista yksittäisistä hankkeista. Näin ollen komissiolla ei ole mitään tietoa tästä hankkeesta. Koska ei ole ollut mahdollista määrittää tämän vapaa-ajan alueen tarkkaa sijaintia, komissio pyytää Espanjan viranomaisilta lisätietoja hankkeen mahdollisista vaikutuksista erityisesti Natura 2000 -alueeseen sekä sen mahdollisesti saamasta yhteisön rahoituksesta. (1) EYVL L 175, 5.7.1985. (2) EYVL L 73, 14.3.1997. (3) EYVL L 206, 22.7.1992.
KIRJALLINEN KYSYMYS E-2824/02

esittäjä(t): Kathleen Van Brempt (PSE) komissiolle

(8. lokakuuta 2002)

Aihe: Kehitysmaiden trooppiset ja muut metsät säilyttäminen ja kestävä hoito

Parlamentti ja neuvosto hyväksyivät 7. marraskuuta 2000 asetuksen (EY) N:o 2494/2000(1) toimenpiteistä kehitysmaissa olevien trooppisten ja muiden metsien säilyttämisen ja kestävän hoidon edistämiseksi. Asetuksessa säädetään huomattavan taloudellisen tuen myöntämisestä kehitysmaiden trooppisten ja muiden metsien säilyttämistä ja kestävää kehitystä koskeville aloitteille. Tukea ei myönnetä ainoastaan asianosaisille valtioille, vaan sitä voivat saada myös kansainväliset järjestöt, alueet ja alueelliset elimet, hajautetut yksiköt, julkiset virastot ja laitokset, yksityiset toimijat ja tuotannonalat, osuuskunnat, paikallisyhteisöt, valtioista riippumattomat järjestöt sekä paikallista väestöä ja erityisesti metsistä riippuvaista väestöä edustavat yhdistykset.

Tämä rahoitusväline, jolla EU voi vaikuttaa etelän kestävän kehityksen toteutumiseen, tuli voimaan melkein kaksi vuotta sitten. Miten komissio selittää sen, että kehitysyhteistyöstä vastaavan pääosaston verkkosivulla, jonka otsikko on Funding opportunities under the Tropical Forests and Environment Budget Lines (trooppisia metsiä ja ympäristöä koskevien budjettikohtien tarjoamat rahoitusmahdollisuudet), asetusta ei mainita ja että sivulla on edelleen vanhentuneita tietoja, joiden mukaan komissio ei voi myöntää taloustukea tämän alan uusille hankkeille, niin kauan kuin Euroopan parlamentti ja neuvosto eivät ole hyväksyneet uutta asetusta?

Asetuksen N:o 2494/2000 säännösten mukaan komission on vahvistettava joka toinen vuosi strategiset suuntaviivat ja ensisijaiset tavoitteet seuraavina vuosina toteutettavien toimien täytäntöönpanoa varten ja sen on ilmoitettava ne Euroopan parlamentille. Onko kyseiset strategiset suuntaviivat ja ensisijaiset tavoitteet jo vahvistettu? Jos vastaus on myönteinen, milloin niistä on ilmoitettu parlamentille? Jos vastaus on kielteinen, miksei niitä ole vielä vahvistettu?

(1) EYVL L 288, 15.11.2000, s. 6.

Poul Nielsonin komission puolesta antama vastaus

(18. marraskuuta 2002)

Komissio pahoittelee, ettei arvoisan parlamentin jäsenen mainitsema verkkosivu ollut ajan tasalla. Tämä on todellakin kiusallista. Tiedot on nyt päivitetty vastaamaan uuden asetuksen mukaista tilannetta ja sitä, että sen täytäntöönpano on jo alkanut.

Komissio päättää lähiaikoina asiaa koskevista strategisista suuntaviivoista ja asetuksen (EY) N:o 2494/2000(1) nojalla toteutettavien toimien painopisteistä. Nämä lähetetään tiedoksi Euroopan parlamentille.

(1) Euroopan parlamentin ja neuvoston asetus (EY) N:o 2494/2000, annettu 7. marraskuuta 2000, toimenpiteistä kehitysmaissa olevien trooppisten ja muiden metsien säilyttämisen ja kestävän hoidon edistämiseksi, EYVL L 288, 15.11.2000.
KIRJALLINEN KYSYMYS E-3911/02 esittäjä(t): Dirk Sterckx (ELDR) komissiolle. Direktiivin 2000/14/EY soveltaminen rekka-autojen jäähdytyslaitteisiin.



Virallinen lehti nro 268 E , 07/11/2003 s. 0062 - 0062



KIRJALLINEN KYSYMYS E-3911/02 esittäjä(t): Dirk Sterckx (ELDR) komissiolle (14. tammikuuta 2003) Aihe: Direktiivin 2000/14/EY soveltaminen rekka-autojen jäähdytyslaitteisiin Rekka-autojen kuljettajien pakolliset lepoajat ovat tulleet uudestaan ajankohtaisiksi, sen jälkeen kun on tarkistettu yhteisön asetusta, joka koskee maantieliikenteen sosiaalisia määräyksiä. Käytännössä osoittautuu usein mahdottomaksi pitää välttämätön lepotauko. Rekka-autojen jäähdytyslaitteet aiheuttavat meluhaittoja yöllisillä pysäköintipaikoilla. Direktiivi 2000/14/EY(1) ulkona käytettävien laitteiden melupäästöistä ympäristöön asettaa kyseisille jäähdytyslaitteille pakolliseksi vain merkinnän eikä minkäänlaisia melurajoja. Voiko komissio ilmoittaa, miksi jäähdytyslaitteita eivät sido melurajat ja olisiko syytä mukauttaa direktiiviä siten, että rekka-auton kuljettajat eivät enää joutuisi tekemisiin näiden meluhaittojen kanssa? (1) EYVL L 162, 3.7.2000, s. 1. Margot Wallströmin komission puolesta antama vastaus (28. helmikuuta 2003) Kun komissio antoi ehdotuksen direktiiviksi 2000/14/EY(1) ulkona käytettävien laitteiden melupäästöistä, käytettävissä ei ollut riittävästi tietoa ajoneuvojen jäähdytyslaitteiden meluarvojen asettamiseksi. Tämän vuoksi kyseiset laitteet sisällytettiin direktiivin 13 artiklan soveltamisalaan. Sen mukaan laitteiden taattuun äänitehotasoon sovelletaan ainoastaan melumerkintää. Direktiivin melumääräysten tarkoitus on suojella kansalaisten terveyttä ja ympäristöä, mutta niiden kohteena ei ole erityisesti työpaikkamelu, mukaan luettuna rekka-autojen kuljettajille aiheutuvat autojen jäähdytinlaitteiden meluhaitat. Direktiivin 20 artiklassa säädetään tarkistusprosessista, jota koskevan määräaikaiskertomuksen komission on määrä antaa Euroopan parlamentille ja neuvostolle vuodesta 2005 alkaen. Kertomuksissa komission tulee käsitellä direktiivin täytäntöönpanoon ja hallintaan liittyviä kokemuksia ja arvioida, voidaanko joitakin 13 artiklan soveltamisalaan kuuluvia laitteita siirtää 12 artiklan soveltamisalaan, jolloin niiden on oltava raja-arvojen mukaisia. Tarkistusprosessin yhteydessä komissio arvioi, voidaanko direktiivin nojalla kerättyjen ja muiden käytettävissä olevien tietojen perusteella katsoa, että direktiiviä voidaan tarkistaa ottamalla käyttöön ajoneuvojen jäähdytyslaitteita koskevat raja-arvot. (1) Parlamentin ja neuvoston direktiivi 2000/14/EY, annettu 8. toukokuuta 2000, ulkona käytettävien laitteiden melupäästöjä ympäristöön koskevan jäsenvaltioiden lainsäädännön lähentämisestä (EYVL L 162, 3.7.2000).
KIRJALLINEN KYSYMYS E-3319/02 esittäjä(t): Margrietus van den Berg (PSE) komissiolle. EKR — Le Joolan nostamisen rahoitus.



Virallinen lehti nro 268 E , 07/11/2003 s. 0029 - 0030



KIRJALLINEN KYSYMYS E-3319/02 esittäjä(t): Margrietus van den Berg (PSE) komissiolle (22. marraskuuta 2002) Aihe: EKR Le Joolan nostamisen rahoitus Yhdeksännestä EKR:stä osoitetaan Senegalille 209 miljoonaa euroa. Summasta olisi rahoitettava muun muassa liikenteen ja perusrakenteiden parannuksia. Ziguinchor/Karabanen ja Dakarin välisen lauttayhteyden palauttaminen on taloudellisesti hyvin tärkeää niin Casamancelle, Senegalin eteläosalle, kuin koko maalle ylipäätään. Maata pitkin matkustaminen on liian vaarallista ja Gambian kautta se on liki mahdotonta. Le Joola -aluksen nostaminen voisi mahdollisesti tapahtua tämän tuen avulla. Kyse on liikenneyhteyksien parantamisesta. Alus on juuttunut kiinni niin, että se muodostaa vaaran Senegalilaisille kalastusaluksille ja muulle meriliikenteelle. Lisäksi Senegalin hallitus on todennut (ownership, omistajuus) pitävänsä Le Joolan nostamista ensisijaisen tärkeänä. Onko komissio yhtä mieltä siitä, että Le Joolan nostaminen on tarpeen alueen infrastruktuurin korjaamiseksi ennalleen? Katsooko komissio, että Senegalin hallitus täyttää omistajuudelle asetetut kriteerit määrittämällä Le Joolan nostamisen ensisijaiseksi tehtäväkseen? Voiko komissio selvittää, onko Le Joolan nostamisen rahoittaminen mahdollista EKR:n puitteissa, ottaen huomioon, että kyse on liikenteen ja perusrakenteiden kohentamisesta? Poul Nielsonin komission puolesta antama vastaus (7. tammikuuta 2003) Dakarin ja Ziguinchorin välisen meriyhteyden palauttaminen on taloudellisesti ja poliittisesti erittäin tärkeää Casamancen alueelle ja yleensä koko Senegalille. Joola-aluksen nostaminen ja korjaaminen ei kuitenkaan näytä olevan kustannustehokkain keino tämän meriyhteyden palauttamiseksi, joten vaihtoehtoja on etsittävä. Senegalin valtio aikoo ilmeisesti hankkia kaksi uutta alusta Saksan yhteistyöavun ja muiden avunantajien turvin, mutta hankkeen toteuttaminen saattaa viedä noin kaksi vuotta. Tilapäisratkaisuna Senegalin valtio etsiikin yksityistä toimijaa, joka hoitaisi meriyhteyttä aluksellaan. Yhdeksännessä Euroopan kehitysrahastossa määrärahoja on varattu kahteen keskeiseen kohteeseen, jotka ovat alueellisesti tärkeät maantiet sekä vesi ja viemäröinti.
KIRJALLINEN KYSYMYS E-3727/02 esittäjä(t): Patricia McKenna (Verts/ALE) komissiolle. Munivien kanojen varustellut häkit.



Virallinen lehti nro 242 E , 09/10/2003 s. 0069 - 0069



KIRJALLINEN KYSYMYS E-3727/02 esittäjä(t): Patricia McKenna (Verts/ALE) komissiolle (19. joulukuuta 2002) Aihe: Munivien kanojen varustellut häkit Onko komissio tietoinen Dawkinsin ja Hardien vuonna 1989 tekemästä tutkimuksesta, josta käy ilmi, että kanat tarvitsevat keskimäärin 1 272 neliösenttiä kääntymistilaa, 893 neliösenttiä siipien levittämiseen ja 1 876 neliösenttiä siipien räpyttelyyn? Munivista kanoista annetussa EU:n direktiivissä (1999/74/EY(1)) säädetään perinteisistä varustelemattomista häkeistä luopumisen (2012) jälkeen ainoastaan varusteltujen häkkien pinta-alasta, joka on 600 neliösenttiä kanaa kohti. Tieteellisistä tutkimuksista käy ilmi, että varustellut häkit eivät juurikaan lisää kanojen hyvinvointia aikaisempaan verrattuna. Olisi sääli jättää Euroopan eläinten hyvinvoinnin lisäämistä koskeva tilaisuus käyttämättä, mutta niin tapahtuu, jos EU sallii kasvattajien siirtyä käyttämään varusteltuja häkkejä, joissa kanoilla ei ole tilaa tärkeisiin perustoimintoihin. Aikooko komissio ehdottaa ja tukea varusteltujen häkkien kieltämistä, kun kanadirektiiviä tarkastellaan uudelleen vuonna 2005? Saksa on jo päättänyt kieltää ne vuodesta 2012 lähtien. (1) EYVL L 203, 3.8.1999, s. 53. David Byrnen komission puolesta antama vastaus (3. helmikuuta 2003) Laatiessaan kertomustaan munivien kanojen hyvinvoinnista eläinlääkintäalan tiedekomitea viittasi muun muassa parlamentin jäsenen mainitsemaan Dawkinsin ja Hardyn tieteelliseen tutkimukseen vuodelta 1989. Komissio käytti tätä 30. lokakuuta 1996 julkaistua tutkimusta tieteellisenä perustana laatiessaan munivien kanojen suojelun parantamista koskevaa ehdotusta. Munivien kanojen suojelun vähimmäisvaatimuksista 19 päivänä heinäkuuta 1999 annetun neuvoston direktiivin 1999/74/EY mukaan komission olisi esitettävä vuoteen 2005 mennessä neuvostolle kertomus munivien kanojen eri tuotantojärjestelmistä. Tämä kertomus perustuu tieteellisiin lausuntoihin, joissa käsitellään kaikkia käytössä olevia järjestelmiä, varustellut häkit mukaan luettuina. Lisäksi on otettava huomioon direktiivin 1999/74/EY taloudelliset vaikutukset, joita arvioidaan mm. komission rahoittaman, vuonna 2003 aloitettavan laajan tutkimuksen perusteella. Komissio arvioi tältä pohjalta eri vaihtoehtoja nykyisen yhteisön lainsäädännön parantamiseksi, jos se katsoo sen tarpeelliseksi.
KIRJALLINEN KYSYMYS E-2226/02 esittäjä(t): Nuala Ahern (Verts/ALE) komissiolle. Budjettikohdan B7-6200, metsät ja ympäristö, vuoden 2001 määräraha.



Virallinen lehti nro 242 E , 09/10/2003 s. 0013 - 0013



KIRJALLINEN KYSYMYS E-2226/02 esittäjä(t): Nuala Ahern (Verts/ALE) komissiolle (23. heinäkuuta 2002) Aihe: Budjettikohdan B7-6200, metsät ja ympäristö, vuoden 2001 määräraha Voiko komissio vahvistaa, että kehitysyhteistyöpääosaston, ympäristöpääosaston ja EuropeAidin yhteistyötoimiston yksiköiden välisistä tiedonkulkuongelmista johtuneiden viiveiden vuoksi se ei voinut maksaa koko vuoden 2001 talousarvion B7-6200 kohdan (ympäristö kehitysmaissa ja trooppiset metsät) maksusitoumusmäärärahaa, minkä seurauksena Keski-Afrikan metsien ekojärjestelmien kestävälle hoidolle osoitettu tuki väheni huomattavasti? Poul Nielsonin komission puolesta antama vastaus (25. lokakuuta 2002) Komissio pahoittelee sitä, että osaa budjettikohdan B7-6200 vuoden 2001 määrärahasta ei voitu maksaa. Itse asiassa, koska asia on hyvin tärkeä ja koska tietyt ehdotukset olivat edenneet lähes hyväksymismenettelyn loppuun saakka, komission yksiköt hyväksyivät poikkeusmenettelyn, jonka mukaan määrärahasta yli seitsemän miljoonaa euroa siirrettiin seuraavalle varainhoitovuodelle, ettei ohjelma menettäisi näitä varoja. Komissio tunnustaa täysin Keski-Afrikan ekojärjestelmien merkityksen ja tukee jatkuvasti Kongojoen alueen suojelua ja kestävää hoitoa. Itse asiassa Kongojoen alueen metsäekojärjestelmiä koskevat kaksi ehdotusta, joita ei hyväksytty vuonna 2001, on hyväksytty tämän jälkeen, joten tälle alueelle osoitetut varat eivät ole merkittävästi vähentyneet.
KIRJALLINEN KYSYMYS E-3752/02 esittäjä(t): Kathleen Van Brempt (PSE) komissiolle. Palladium.



Virallinen lehti nro 242 E , 09/10/2003 s. 0070 - 0071



KIRJALLINEN KYSYMYS E-3752/02 esittäjä(t): Kathleen Van Brempt (PSE) komissiolle (20. joulukuuta 2002) Aihe: Palladium Microsoft haluaa sisällyttää Windowsin seuraavaan versioon Palladiumiksi kutsumansa virtuaalisen lukon. Microsoftin mukaan sillä pyritään suojaamaan PC:t viruksilta ja sähköiseltä roskapostilta. Lukko tarjoaisi myös välineen laittomasti kopioitujen ohjelmien torjumiseen. Lisäksi Palladium antaisi PC:lle ainutkertaisen tunnistuskoodin. Nyt pelätään, että tämänkaltainen Microsoftin kehittämä tunnistuskoodi voisi torjua myös kilpailijoiden suunnittelemia ohjelmistoja. 1. Miten komissio aikoo varmistaa, että Microsoft ei käytä Palladiumia väärin kilpailijoittensa pysäyttämiseksi? Uhkaako Palladium ilmaisten ohjelmistojen ja avoimen lähdekoodin kehittämistä? 2. Palladiumilla varustetuissa PC:ssä voidaan käyttää ainoastaan sellaisia ohjelmistoja, jotka ovat yhteensopivia Palladiumin kanssa. Onko lainmukaista, että yritys, joka itse myy ohjelmistoja, voi asettaa myyntiä koskevia ehtoja? Eikö komissio katso, että viranomaisena kyseisten ehtojen määräämisen tehtävä kuuluu sille? Mario Montin komission puolesta antama vastaus (12. helmikuuta 2003) 1. Komissio on tietoinen Microsoftin Palladium-aloitteesta. Hanke on yhä alkuvaiheissaan. Komissio ei tutki Palladiumia koskevaa asiaa sinänsä, eikä muodollista kantelua ole esitetty. Komissio on kuitenkin täysin tietoinen Palladiumin kaltaisen teknologian vaikutuksesta lukuisiin aloihin, kuten avoimen lähdekoodin ohjelmistojen kehittämiseen, käytön valvontaa ja käyttöoikeuksia koskeviin kysymyksiin sekä yksityisyyttä koskeviin kysymyksiin ja sisällöntarjontaan. Komissio on sitoutunut toimimaan toimivaltansa rajoissa innovaatioita tukien ja ottaa aktiivisesti osaa vuoropuheluun, jossa eri osapuolet esittävät Palladiumia koskevia näkemyksiään. 2. Palladiumia ei ole tätä nykyä sisällytetty mihinkään markkinoilla oleviin Microsoftin tuotteisiin, minkä vuoksi komission on ennenaikaista arvioida sen vaikutuksia. Komissio on kilpailukysymyksistä vastaavana viranomaisena sitoutunut takaamaan, että käyttäytyminen markkinoilla on yhteisön kilpailuoikeuden mukaista, niin että markkinoilla saavutetaan tuloksia, jotka ovat kuluttajien, kilpailun ja innovaatioiden kannalta hyödyllisiä.
KIRJALLINEN KYSYMYS P-2467/02 esittäjä(t): Paulo Casaca (PSE) komissiolle. Tuki C35/02 — kansallisen verotusjärjestelmän sopeuttaminen vastaamaan Azoreiden autonomisen alueen erityisvaatimuksia.



Virallinen lehti nro 222 E , 18/09/2003 s. 0008 - 0008



KIRJALLINEN KYSYMYS P-2467/02 esittäjä(t): Paulo Casaca (PSE) komissiolle (29. elokuuta 2002) Aihe: Tuki C35/02 kansallisen verotusjärjestelmän sopeuttaminen vastaamaan Azoreiden autonomisen alueen erityisvaatimuksia Pyydän uudelleen komissiolta vastausta kysymykseeni E-1703/02(1), koska vastauksen sijaan olen saanut vain kommentin, että pyyntöä käsitellään 30. toukokuuta 2001 Euroopan parlamentin, neuvoston ja komission asiakirjojen saamisesta yleisön tutustuttavaksi annetun Euroopan parlamentin ja neuvoston asetuksen (EY) N:o 1049/2001(2) mukaisesti. Esitin kysymyksen luonnollisesti edellä mainittuun lainsäädäntöön perustuen lainsäädäntö on ollut voimassa 3. joulukuuta 2001 lähtien ja odotan yhä vastausta. Kyse on asiakirjoista, joiden olemassaolosta komissio tiedotti julkisesti Euroopan yhteisöjen virallisessa lehdessä varmasti siksi, että mainitun asetuksen 4 artiklan määräykset, joihin komissio ei sitä paitsi ole viitannut missään yhteydessä, eivät olleet sovellettavissa. Näin ollen odotan vastausta kysymyksessä E-1703/02 esittämääni pyyntöön luonnollisesti asetuksen N:o 1049/2001 mukaisesti. (1) EUVL C 28 E, 6.2.2003, s. 129. (2) EYVL L 145, 31.5.2001, s. 43. Mario Montin komission puolesta antama vastaus (4. lokakuuta 2002) Komissio on tutkinut huolella arvoisan parlamentin jäsenen pyynnön saada tutustua komission yksiköiden ja Portugalin viranomaisten kirjeenvaihtoon, joka koskee valtiontukiohjelman alustavaa tutkimusta. Komissio voi vain vahvistaa, että tällainen pyyntö on käsiteltävä Euroopan parlamentin, neuvoston ja komission asiakirjojen saamisesta yleisön tutustuttavaksi 30. toukokuuta 2001 annetun Euroopan parlamentin ja neuvoston asetuksen (EY) N:o 1049/2001 mukaisesti soveltuvia menetelmiä noudattaen. Komissio ottaa lähiaikoina yhteyttä parlamentin jäseneen tämän asian tiimoilta.